Document ID: /roh_data/filtered/fineweb-2-filterrobots_roh.jsonl.gz/42711

Las autoritads svizras online
Sche Vus essas malsaun u na pudais betg lavurar, perquai che Vus essas en speranza, infurmai Voss patrun. Per il solit stuais Vus preschentar in attest dal medi a partir dal terz di da lavur, mintgatant er gia a partir da l'emprim di (tut tenor las disposiziuns da Voss contract da lavur). En cas d'ina incapacitad da lavurar parziala sto l'attest dal medi inditgar quantas uras che Vus dastgais lavurar.
Sche Vus vegnis malsauns durant Vossas vacanzas, essas Vus obligats dad infurmar a Voss patrun da lavur. Per quels dis che Vus eras malsauns ed avais in attestat dal medi, na stuais Vus betg retrair dis da vacanzas.
En cas da malsogna èn ils patruns obligads da pajar vinavant durant in tschert temp 100 % da la paja a lur collavuraturs. Tenor il Dretg d'obligaziuns DO importa la durada minimala 3 emnas en il 1. onn da servetsch. Suenter sto la paja vegnir pajada durant in temp adequat pli lung, tut tenor la durada da la relaziun da lavur e tut tenor las circumstanzas spezialas. Tenor la pratica da las dretgiras sa drizzan ins tenor la scala bernaisa, basilaisa e turitgaisa. Autras cunvegnas èn pussaivlas, ston dentant vegnir fixadas
per ils lavurants en moda equivalenta ed en scrit (p.ex. en il contract da lavur) u en in contract normal u collectiv da lavur.
Blers patruns fan in'assicuranza da diaria per malsauns per pudair pajar a lur collavuraturs er en cas d'absenzas pli lungas 80 % da la paja. Almain la mesadad da las premias ston vegnir pajadas dal patrun. En cas d'incapacitad da lavurar vegn Vossa paja pajada vinavant, fin che Vus essas puspè abel da lavurar, maximalmain dentant 720 dis entaifer 900 dis consecutivs.
Consultai Voss reglament da lavur per eruir tge regulaziuns che valan en Vossa interpresa.
Sche Vus vegnis malsauns durant il temp d'emprova, n'avais Vus nagina protecziun cunter la desditga.
Sche Vus essas scrit malsaun pervi da malsogna u gravidanza, na po Voss patrun betg desdir Vossa plazza durant quest temp.
Sco persuna cun activitad da gudogn independenta stuais Vus far in'assicuranza da diarias per avair il dretg d'ina cuntinuaziun da la paja en cas da malsogna. En cas d'incapacitad da lavurar vegn Vossa paja pajada vinavant, fin che Vus essas puspè abel da lavurar, maximalmain dentant 730 dis.
En l'internet chattais Vus servetschs da cumparegliaziun per offerents d'assicuranzas da diarias.
Sche Vus essas incapabel da lavurar per in temp pli lung che 30 dis, pudais Vus As annunziar per ina registraziun tempriva tar l’Uffizi da l’AI da Voss chantun da domicil. L’Uffizi da l’AI po lura sclerir, sch’i sto vegnir fatg quint cun ina invaliditad e sch’ella po vegnir impedida cun mesiras adattadas e realisablas en moda svelta. Talas mesiras pon esser per exempel in’adattaziun dal plaz da lavur, la frequentaziun da curs, l’intermediaziun da lavur ubain ina cussegliaziun professiunala.
Vus duessas As annunziar tar la AI il pli tard, sche Vus n’avais betg pudì lavurar durant 6 mais. Il dretg eventual sin ina renta AI obtegnais Vus numnadamain il pli baud 6 mais suenter che Vus As essas annunzià tar la AI. Ultra da quai retschavais Vus ina renta pir suenter in temp da spetga dad in onn a partir dal cumenzament da l’invaliditad e mo, sche la perdita da gudogn importa duraivlamain dapli che 40 pertschient.
Ina renta conceda l’AI dentant mo, sche Vus na pudais – er cun mesiras adattadas – betg pli vegnir integrà en la vita professiunala.Sche Voss dretg d'ina cuntinuaziun da la paja va a fin e sche Vus essas anc adina incapabel da lavurar, pudais Vus dumandar ina renta d'invaliditad.